**În dimineaţa care a urmat...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În dimineaţa care a urmat

Acelei nopţi cu-atingeri siderale

De jos în sus prin trup m-ai colindat

Simţeam că mor şi-n clipa următoare

Mi-ai savurat încet, chinuitor,

Coapse şi pântec, umeri, gât şi gură,

Apoi, din nou, ai coborât uşor,

Pe sânul drept port înc-o muşcătură.

Obrajii roşii, părul răvăşit,

Cearșafu-acesta negru-satinat,

Îmi amintesc, sălbatic ne-am iubit,

În dimineaţa care a urmat.

- Am așteptat o viață să ajungi

În palma mea, să gust dintr-o petală

Înconjurată de picioare lungi

Și fără toc, peniță sau cerneală

Să-ți tatuez cu buzele pe sâni

Poeme de iubire sibiline

Iar ochii mei să caute hapsâni

Spre formele care-ți zvâcneau caline.

O noapte-ntreagă, parcă nici n-a fost,

Am savurat din trupu-ți miresmat

Și-am învățat iubirea pe de rost

În dimineaţa care a urmat.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014